Sagen mod Nørrebro-grupperingen Loyal to Familia er kun første skridt i en juridisk manøvre, der skal ende med at forbyde alle aktive, kriminelle grupperinger i landet.

Læs også : Rigsadvokaten siger ok: Et forbud mod Loyal to Familia er på vej

Det siger justitsminister Søren Pape Poulsen (K) kort efter meddelelsen om, at Rigsadvokaten nu forbereder en sag om opløsning af banden.

- Går denne sag hjem, så må vi kigge på andre grupperinger, der også virker ved kriminalitet, siger han til DR Nyheder.

Prøvesag for bredt forbud

- Jeg ser bestemt det her som en prøvesag. Nu skal vi lægge alle vores kræfter i det, det er en meget stor og arbejdstung sag. Lykkedes det, ser jeg det som en prøvesag for at vi skal forsøge at kigge på nogle af de andre grupperinger, forklarer justitsministeren, der således erklærer, at han på sigt går efter at forbyde grupperinger som f.eks Hells Angels, Bandidos, Brothas og lignende.

Læs også : DF: Vil have straksforbud nedlagt mod bander

Rigsadvokat forbereder sag

Justitsministeren har netop bedt Rigsadvokaten forberede en sag, der skal føre til opløsning af grupperingen Loyal to Familia, der blandt andet er aktiv i den verserende bandekonflikt i København.

Efterforskning og forberedelse af sagen forventes at være færdig i løbet af foråret 2018. Umiddelbart herefter kan et forbud træde i kraft - indtil en retssag enten stadfæster eller forkaster forbuddet.

Læs også : Hjemmebesøg skal holde børnene fra banderne

Navneændring hjælper ikke

Betyder det så, at den pågældende gruppering kan ændre navn til for eksempel ‘Loyal to Søren Pape’ eller lignende og så fortsætte?

- Nej, forbuddet vil altid gælde den personkreds, der udøver denne kriminalitet. Og det vil gælde uanset hvad de kalder sig, hvis de først bliver dømt, siger Søren Pape Poulsen.

Et eventuelt forbud kan, ifølge justitsministeren, udløse en straf på op til to års fængsel for personer, der er aktive i en forbudt forening.

Hvordan skal et forbud gøre bandemedlemmer til pæne og lovlydige borgere?